<classify> Yanga ambao ndio wenyeji katika pambano hilo, wamepiga kambi yao Visiwani Pemba kujiandaa na mchezo huo wakati wapinzani wao Simba safari hii wakibadili mazingira kwa kujichimbia mkoani Morogoro wakijifua kwa bidii kwa ajili ya kulipa kisasi.Baada ya leo ni siku mbili zimebaki kabla ya kufanyika kwa pambano hilo lakini presha imeonekana kuwa kubwa kuanzia kwa viongozi hata wachezaji wa timu hizo kiasi cha kushindwa hata kuzungumzia namna maandalizi yanavyokwenda kuelekea mechi hiyo.Ingawa imekuwa ngumu kupata ushirikiano wa kutosha kutoka kwa viongozi au wachezaji kuzungumzia mchezo huo, lakini gazeti hili limefanikiwa kuzungumza na makocha wa pande mbili ambao kila mmoja ameelezea kitaalamu namna anavyo uchukulia mchezo huo wa Jumamosi.Kocha wa mabingwa watetezi Yanga, Hans van der Pluijm, ambaye alishinda mabao 2-0, katika mchezo wa kwanza alisema mchezo huo utakuwa mgumu zaidi ya ulivyokuwa ule wa mzunguko wa kwanza kwa sababu Simba, ina mabadiliko makubwa na imekuwa na matokeo mazuri katika michezo yake ya karibuni.Tutaingia uwanjani kwa tahadhari kubwa kutokana na mabadiliko ya kikosi cha Simba katika mechi za karibuni, kwa sasa wanacheza vizuri na kutoa ushindani mkubwa kwa timu pinzani lakini tumejipanga kupambana kuhakikisha tunatumia faida ya mechi za kimataifa kushinda mchezo huo ili pia kuweka hai matumaini ya kutetea ubingwa wetu, alisema Pluijm.Mholanzi huyo alisema anamheshimu sana kocha wa Simba wa sasa, Mganda Jackson Mayanja, kutokana na kazi nzuri ya muda mfupi kwa kuibadilisha Simba na kuwa moja ya timu iliyorejea kwenye mbio za ubingwa msimu huu, lakini amemtaka asitarajie kupata matokeo aliyokuwa akiyapata kwenye michezo iliyopita.Kwa upande wake Mayanja ambaye atakuwa anakutana na Yanga kwa mara ya pili msimu huu ya kwanza akiwa na Coastal Union na kufungwa mabao 2-0, Uwanja wa Taifa Dar es Salaam, alisema kikosi chake kipo tayari kwa ajili ya pambano hilo na hana hofu kutokana na maandalizi mazuri waliyonayo.  <topic>: MICHEZO 